Peahoone kolmandal korrusel asuvad riigisekretäri ning strateegiabüroo tänapäevase kontorimööbliga sisustatud tööruumid, ärklikorruse ühte tiiba on paigutatud ventilatsiooniseade ning teises on bürooruum, kus asub kamin. Kaarjates kõrvalhoonetes on kabinetid peaministri büroo, valitsuse kommunikatsioonibüroo ning teiste Riigikantselei ametnike tarvis. Nii  peahoone siseõue- kui ka merepoolse frontooni keskele on paigutatud riigivapi kujutised. Maja merepoolse frontooni harjal lehvib Eesti lipp.    Kuigi hoonetekompleks aadressil Rahukohtu tänav 3 on aegade jooksul vahetanud mitmeid omanikke ja tal on olnud erinevaid funktsioone, on ta nii kunstiteostes, ajalooallikates kui ka teadlaste poolt koostatud uurimustes kandnud ikka Stenbocki maja nime. See fakt õigustab ka meid ajalugu väärtustades teda just Stenbocki majaks kutsuma.